ועדת הכלכלה, כנסת 20, פרוטוקול מספר 225, 2016-04-06 10:30

יצחק וקנין: בוקר טוב, אני מתכבד לפתוח את הישיבה.

יצחק וקנין: על סדר-היום: תקנות הטיס (אגרות רישום, רישוי ותיעוד) (תיקון), התשע"ו-2016.

יצחק וקנין: בבקשה.

<אבישי פדהצור: בהמשך לתיקון הקודם, שבו עסקנו בתוקף של התעופה הרפואית.

<אבישי פדהצור: כפי שהזכרנו, עבור תעודה רפואית משתלמת אגרה.

<אבישי פדהצור: השינוי במערך הבדיקות הרפואיות, התכיפות, התדירות וכו' יצר פערים בנושא האגרות.

<אבישי פדהצור: החליטה רת"א לעשות חשיבה מחודשת גם בנושא הזה, הן מבחינת מבנה התקנות והן מבחינת חלוקת נטל האגרות על ציבור עובדי הטיס, כפי שתכף אקרא בפני הוועדה.

<אבישי פדהצור: ברשות אדוני, אתחיל לקרוא.

<אבישי פדהצור: תקנות הטיס (אגרות רישום, רישוי ותיעוד) (תיקון), התשע"ו-2016.

<אבישי פדהצור: בתוקף סמכותי לפי סעיף 168(א)(4) ו- (ב) לחוק הטיס, התשע"א-2011 (להלן - החוק), לפי הצעת רשות התעופה האזרחית, בהתאם לסעיף 197 לחוק, ולפי סעיפים 4 ו- 23(א) לחוק רישוי שירותי התעופה, התשכ"ג-1963, בהסכמת שר האוצר לפי סעיף 168(א)(4) לחוק ובאישורו לפי סעיף 39ב לחוק יסודות התקציב, התשמ"ה-1985 ובאישור ועדת הכלכלה של הכנסת, אני מתקין תקנות אלה: תקנה 1.

<אבישי פדהצור: תיקון תקנה 18.

<אבישי פדהצור: בתקנה 18 לתקנות הטיס (אגרות רישום, רישוי ותיעוד), התש"ע-2009 (להלן - התקנות העיקריות) – (1) בכותרת השוליים, המילים "תעודה רפואית" - יימחקו; (2) תקנות משנה (ב) עד (ד) - בטלות.

<אבישי פדהצור: אסביר בקצרה, אדוני.

<אבישי פדהצור: זה תיקון פורמלי.

<אבישי פדהצור: היום תקנה 18 לתקנות האגרות – נקרא לכך לשם הנוחות מכאן והלאה - כורכות בכפיפה אחת גם את האגרה בעד רשיון וגם את האגרה בעד תעודה רפואית.

<אבישי פדהצור: קודם כל, הדבר הראשון שאנו עושים הוא מפרידים בין בשר וחלב – תקנה אחת לאגרות עבור רשיון; תקנה שנייה – שתכף נקרא אותה, 18א החדשה – תקנות שיש לשלם בעד קבלת תעודה רפואית.

<אבישי פדהצור: הסדר הזה מחייב למחוק מכותרת השוליים, שהיום עוסקת באגרות רשיון עובד טיס או רשיון רחפן תעודה רפואית, למחוק את המילים תעודה רפואית – כי התקנה כבר לא תעסוק בזה – ולמחוק את תקנות משנה (ב) עד (ד) שעניינן האגרה שיש לשלם עבור תעודה רפואית.

<אבישי פדהצור: זה התיקון לעניין 18.

יצחק וקנין: יש הערות לגבי תקנה 18, סעיף 1? אין.

יצחק וקנין: נצביע.

יצחק וקנין: מי בעד?

יצחק וקנין: נגד?

יצחק וקנין: אושר.

יצחק וקנין: הצבעה בעד הסעיף – פה אחד סעיף 18.1 אושר.

יצחק וקנין: אושר.

יצחק וקנין: 18א2.

<אבישי פדהצור: 2.

<אבישי פדהצור: הוספת תקנה 18א.

<אבישי פדהצור: אחרי תקנה 18 לתקנות העיקריות יבוא: אגרת תעודה רפואית.

<אבישי פדהצור: 18א (א) מבקש תעודה רפואית שאינו עובד טיס ישלם בעת הגשת הבקשה, אגרה של 80 שקלים חדשים.

<אבישי פדהצור: (ב) מחזיק ברישיון עובד טיס, המבקש תעודה רפואית, ישלם בעת הגשת הבקשה אגרה כמצוין להלן לפי סוג הרישיון: (1) רישיון טייס מתלמד - 80 שקלים חדשים; (2) רישיון טייס פרטי - 200 שקלים חדשים; (3) רישיון טייס מסחרי - 220 שקלים חדשים; (4) רישיון טייס תובלה בנתיבי אוויר - 220 שקלים חדשים; (5) רישיון מפקח על תנועה אווירית - 220 שקלים חדשים.

<אבישי פדהצור: (6) רישיון רחפן - 220 שקלים חדשים.

<אבישי פדהצור: (ג) הוראות תקנת משנה (ב) לא יחולו אם טרם חלפה שנה מיום ששולמה אגרה כאמור בתקנה 18(א).

<איתי עצמון: מבחינת המהות, יש לי שאלה יותר טכנית – רשיון רחפן הוא רשיון עובד טיס?

<איתי עצמון: אני לא בטוח.

<אבישי פדהצור: אבל הוא עדיין מופיע בתקנות הללו.

<איתי עצמון: אבל בתקנת משנה (ב) המוצעת כתוב: המחזיק ברשיון עובד טיס.

<אבישי פדהצור: צודק.

<אבישי פדהצור: צריך: או ברשיון רחפן.

<איתי עצמון: או לייחד לזה תקנת משנה נפרדת.

<איתי עצמון: נבדוק את זה בשלב הניסוח.

<אבישי פדהצור: תודה על ההערה.

<אבישי פדהצור: זה נכון.

יצחק וקנין: תוכל לומר לנו, מה הסכומים הקודמים שהיו?

<איתי עצמון: ומה הרציונל לשינוי.

<אבישי פדהצור: אגיד בגדול מה הרציונל, ואחרי זה גדי, שהוא המומחה לעניין הזה, יוכל להרחיב, אבל בגדול, מספר הבדיקות הרפואיות בעקבות התיקון בתקנות הרשיונות שאישרנו קודם, יורד משמעותית.

<אבישי פדהצור: יש מספרים – תכף גדי יפרט.

<אבישי פדהצור: כפועל יוצא מזה נוצר, נקרא לזה, חלל באגרות שרת"א מקבלת.

<אבישי פדהצור: רת"א לא פועלת יש מאין.

<אבישי פדהצור: את החלל שבאגרות שיש שם, צריך להשלים.

<אבישי פדהצור: לכן החליטה רת"א במסגרת הזאת, שבה אנחנו מתמחרים מחדש את האגרות, ליישם גם את המדיניות שלה, שמבוססת, בגדול, על הכוונה להקל את הכניסה לעולם התעופה האזרחית, כלומר להוריד את האגרות שיש לשלם בעד בקשה לרשיון מתלמד או רשיון טיס פרטי, שזו שכבת הכניסה לעולם התעופה האזרחית, ולהעלות, מצד שני, את האגרות שמשלם מי שלפחות בהגדרת הרשיון שלו זה מטה לחמו, כלומר מי שיש לו רשיון טיס מסחרי או רשיון טיס תובלה בנתיבי אוויר או מפקח על תעבורה אווירית, שאין דבר כזה בשוק, שעוסק בהתנדבות, נקרא לזה כך.

<אבישי פדהצור: זה, בגדול, הרציונל שבבסיס תיקון תקנות האגרות, שמבוסס על רציונל נגזר, שדיברנו עליו קודם, שבגדול, למעט טייסי תובלה בנתיבי אוויר שמלאו להם 60, ומפקחים על תעבורה אווירית שמלאו להם 50, אם איני טועה, מספר הבדיקות הרפואיות שעובד טיס נדרש לעבור בשנה ירד בעקבות התיקון בתקנות הרשיון.

<אבישי פדהצור: גדי ודאי יוכל להרחיב יותר ממני לגבי הסכומים באופן פרטני.

יצחק וקנין: בבקשה.

<גדי רגב: בוקר טוב, אני גדי רגב, אני ראש אגף מטה ברשות תעופה אזרחית.

<גדי רגב: אני אחדד מעט את הדברים של אבישי ברמת העקרונות.

<גדי רגב: יש שלושה עקרונות שהובילו אותנו בדבר הזה: ראשית, יתר פשטות – במקום חמישה סוגי אגרות, עברנו לשלושה סוגי אגרות.

<גדי רגב: דבר שני, בכל קבוצה עשינו אחידות.

<גדי רגב: אם פעם פרטי היה 220 ו-190, שמנו סכום אחיד בכל קבוצה.

<גדי רגב: אותו דבר במסחרי – היה פעם 220 ו-160.

<גדי רגב: היום זה 220.

<גדי רגב: נקודה שלישית – עידוד התעופה מלמטה.

<גדי רגב: ככל שהרשיון הוא ראשוני יותר, שמנו אגרה קלה יותר או זולה יותר, תלוי איך מסתכלים על זה.

<גדי רגב: הרעיון הוא הקלה מסוימת לאלה שעושים את השלבים הראשונים בכניסתם לעולם הזה.

<גדי רגב: באופן כללי – אתן לכם קצת מספרים.

<גדי רגב: עד היום, במצב הקיים כיום, היקף הבדיקות הרפואיות שנעשה בשנה, בממוצע השנה, ב-2015, נעשו כ-4,070 בדיקות, בכל הבדיקות.

<גדי רגב: בעקבות השינוי הזה אנחנו יורדים ל-3,000 בדיקות, כלומר אנחנו מורידים מעל 1,000 בדיקות.

<גדי רגב: בעקבות השינויים הללו אנחנו מקטינים את הכנסתה של רת"א.

<גדי רגב: רת"א לוקחת על עצמה בהקשר הזה לשלם מתקציבה או להקטין את ההכנסות שלה מהדבר הזה בסדר גודל של כ-83,000 שקלים על סך כל תקבולים מכלל הנושא הזה של האגרות הרפואיות מתוך 700,000, כלומר אנחנו לוקחים על עצמנו ירידה של 12% כדי לממש את הדבר הזה.

<גדי רגב: אני יכול בכל קבוצה לתת לך את המספרים או את המשמעויות.

<גדי רגב: בסך הכול, מכיוון שהשינוי המשמעותי הוא ברשיון המסחרי, אומר רק את הדבר הזה: בתוך הרשיון המסחרי יורד העומס על חברות התעופה, שמממנות את זה בעיקר, בסדר גודל של כ-800 בדיקות.

<גדי רגב: לסבר את האוזן - זה כ-30% מהיקף הבדיקות, שמממנות החברות, יירד מהן העומס.

<גדי רגב: והנקודה הרבה יותר משמעותית – היום טייס שהולך לבדיקה, בדרך כלל מקבל יום אי-עבודה על זה.

<גדי רגב: המשמעות היא פה סדר גודל של כ-800 ימי עבודה נוספים אופציונליים לאותם גופים, לפרטים או לחברות.

<גדי רגב: המשמעות היא בערך שלוש שנות אדם.

<גדי רגב: לכן, מעבר לזה שרת"א לקחה על עצמה, לספוג חלק מהדבר הזה, אנחנו חושבים שבכל זווית הסתכלות שהיא, יש פה אגרות סבירות.

<גדי רגב: זו עמדתנו.

<איתי עצמון: אני מבקש לשאול עוד שאלה.

<איתי עצמון: אני מבין שאין הבדל בסכומי האגרות בין אדם שמגיש בקשה לראשונה, לאדם שמחדש, או אם יש בכלל דבר כזה, של חידוש התעודה הרפואית.

<ארז פלס: זה קיים בתקנות הקיימות, וזה סעיף ראשון גם ב-18א(א), שמתלמד שרוצה לקבל תעודה רפואית, אינו עובד טיס.

<איתי עצמון: אני לא בהכרח מתייחס להבחנה בין מתלמד – אני מדבר על טייס מסחרי, שיש לו תעודה רפואית, ומבקש לחדש את תוקפה.

<ארז פלס: זו אותה אגרה כל הזמן לאותו סוג תעודה.

<איתי עצמון: כי למעשה בודקים אותו מחדש.

<אבישי פדהצור: זה אותו סט של בדיקות, כפי שראינו קודם בתוספת ה-11 וה-12.

יצחק וקנין: הערות?

<אמיר דרנגר: אמיר, אל-על.

<אמיר דרנגר: אנחנו מבקשים לא להעלות את האגרה בתעודה רפואית לטייסים ותובלה בנתיבי אוויר.

<אמיר דרנגר: הרוב אצלנו זה נתיבי אוויר.

<אמיר דרנגר: היה 160, עלה ל-220- - -

<גדי רגב: האמירה הזאת לא מדויקת.

<גדי רגב: המספרים היום – כל טייס מתחת לגיל 40 זה 220, ומעל גיל 40, זה 160.

<גדי רגב: כפי שאמרתי בפתיח, ברמת העקרונות, עשינו את כל האגרה ל-220, כלומר איחדנו את המספר.

<גדי רגב: בבקשה תדייק.

<אמיר דרנגר: סליחה, לא ידעתי את זה.

<אמיר דרנגר: בכל מקרה, רוב הטייסים באל-על הם מעל גיל 40.

<אמיר דרנגר: לכן אנחנו מבקשים שזה לא יעלה.

<אמיר דרנגר: הסיבה היא שהעלייה היא כמעט 40%.

<אמיר דרנגר: אנחנו לא רואים סיבה לאגרה, שהיא משולמת עבור ביצוע פעולה מסוימת, למה היא צריכה להיות היום 40% יום עבור אותה פעולה שבוצעה אתמול במחיר של 160, כלומר אגרה מטבעה היא פעולה שאתה עושה עבורה פעולה שנעשית, והתמורה עבור כמה המאמץ שעלה.

<אמיר דרנגר: המילה אגרה הגיעה מארמית.

<אמיר דרנגר: זה השכר עבור מישהו שעשה מאמץ מסוים, וכמה עלה המאמץ.

<אמיר דרנגר: המאמץ הזה- - -

<איתי עצמון: הפסיקה לא חד-משמעית לגבי אגרות.

<אבישי פדהצור: בפסיקה יש הבדל בין מס לאגרה במחיר.

<אבישי פדהצור: אגרה היא לא מחיר.

<אבישי פדהצור: המחיר הוא משהו שאתה משלם עם קשר חד-ערכי בין התמורה למה שאתה – זו ועדת הכלכלה, אני לא צריך להכביר מילים.

יצחק וקנין: מה שהוא משלם, זה נכון לגבי הגמרא.

יצחק וקנין: בתלמוד אגרה זה שכר שאתה משלם.

יצחק וקנין: פה זה הפוך.

<איתי עצמון: לגבי מה שאמרת על האגרה, אני לא חושב שזה מתיישב עם הפסיקה.

<אמיר דרנגר: נכון, הפסיקה היא לא חד-ערכית.

<אמיר דרנגר: תמיד מסתכלים לראות מה התכלית.

<אמיר דרנגר: פה יש עלייה – אמנם זה שקלים מעטים, אבל זה כ-40% יותר ממה שהיה לפני כן.

יצחק וקנין: בשקלול הכולל, האם אתם תשלמו יותר או תשלמו פחות?

<אמיר דרנגר: נכון, צדק גם מנהל רת"א, שאמר בתחילת הדברים, שנשלם פחות, אבל יש לזכור שהתיקון הוא בעקבות שינוי של ה-ICAO שנעשה לפני שנים רבות, ועכשיו רשות התעופה מובילה אותנו להיות בצורה אחידה עם כל מה שקורה בעולם, כלומר שעושים בדיקה אחת ולא שתיים.

<אמיר דרנגר: יש להבדיל בין הפעולה, שהיא התאמה למה שקורה בעולם, לבין האגרה, שמנותקת מזה, שהיא העלות עבור הנפקת התעודה.

יצחק וקנין: דקה.

יצחק וקנין: אני מקדם בברכה את תלמידות המכינה הקדם צבאית ממעלה מכמש.

יצחק וקנין: ברוכים הבאים לכנסת ישראל.

יצחק וקנין: מקווה שתתרשמו גם מהצד השני של הכנסת – לא מה שרואים במליאה...

יצחק וקנין: זה המקום שעובדים בו בכנסת.

יצחק וקנין: .. כן.

<אמיר דרנגר: לא ארחיב יותר מדי, כי זה נושא שהוצע על-ידי רת"א, והוא די ברור.

<אמיר דרנגר: העמדה שלנו היא שאין להעלות, כי הפעולה של רת"א לא נעשתה יותר מסובכת או יותר מורכבת, לכן אין סיבה להעלות את האגרה בשיעור כזה; אולי בשיעור אחוז יותר נמוך, אבל לא בכ-40%, וחברות התעופה, בייחוד אל-על, שהיא החברה הגדולה ביותר עם כמות הטייסים הגדולה ביותר, כשאתה עושה מכפלות של כ-550 טייסים – אולי גם יגדל בעתיד - זה עשרות-אלפי שקלים בשנה עלייה.

יצחק וקנין: גדי, מה אתה אומר?

<גדי רגב: אשתדל להיות מאוד עדין.

<גדי רגב: האמירה הזאת היא קנטרנית, ואני לא רוצה לנקוב במילה יותר גדולה.

<גדי רגב: אנחנו מרווחים את ההפרש בין בדיקה לבדיקה בצורה כזו שחברת אל-על ספציפית הולכת לשלם פחות במיליונים של כסף.

<גדי רגב: לבוא עוד את ה-40 שקל האלה על אותן בדיקות שכן יעשו – זו אמירה, בלשון המעטה, קנטרנית.

יצחק וקנין: הוא עושה את העבודה שלו.

<גדי רגב: גם אני עושה את העבודה שלי.

יצחק וקנין: מחר הוא יקבל בונוס...

<גדי רגב: אני מאחל לאדוני הרבה בונוסים, אבל אני לא חושב שזה צריך להיות על חשבון הכסף שהם חוסכים מעניין הבדיקות הרפואיות.

<גדי רגב: אני יכול לעשות את החשבון המדויק לאל-על, כמה הם, כי יש לי כל הנתונים.

יצחק וקנין: בבקשה.

<יואל פלדשו: יש סיבה טובה, משום שאין ארוחות חינם.

<יואל פלדשו: אנחנו, התקציב שלנו – צריך להביא את התקציב, אבל הסיבה הטובה להעלות את המחיר, זה שבעצם בראייה הכללית, אם מסתכלים עליכם, אתם מרוויחים בגדול, ואנחנו עוזרים לתעופה, כי אנחנו נותנים לטייסים, שהם טייסים מתחילים, טייסים שלא תמיד מרוויחים כסף - זו הסיבה העיקרית.

יצחק וקנין: אתה מעדיף שנשאיר אותם כמו שהם היו?

<אמיר דרנגר: ממש לא.

יצחק וקנין: יש אומרים – כל המשנה – ידו על התחתונה.

יצחק וקנין: הם שינו – ודאי שהם הפסידו כסף.

יצחק וקנין: אנחנו שומעים את זה מרת"א.

יצחק וקנין: לכן אני לא יכול לעשות דבר, שלקבל חלק כן, שמיטיב, ואת החלק השני לא.

יצחק וקנין: זה לא יהיה הגון כלפי רת"א, וגם לא יהיה הגון כלפיכם, אם לא נאשר את זה.

יצחק וקנין: בכל זאת בסופו של יום זה מיטיב עם אל-על.

יצחק וקנין: למרות שאל-על היא חברה פרטית, עדיין בשבילנו היא חברה של כולנו.

יצחק וקנין: כולנו רוצים שהחברה הזאת תצליח ותרוויח ותמשיך להסיע אותנו בבטחה.

יצחק וקנין: זו המטרה.

יצחק וקנין: תמיד ראינו את זה פה בכנסת, ותמיד חשבנו שצריכה להיות לנו חברת תעופה שלנו.

יצחק וקנין: לא נסתמך על אף אחד.

יצחק וקנין: זה חשוב מאוד.

יצחק וקנין: בכל אופן, יש עוד הערות?

יצחק וקנין: אין.

יצחק וקנין: אני מאשר את האגרות, כפי שרת"א הביאה אותן.

<איתי עצמון: תקנה 2, הוספת תקנה 18א עם התיקון שציינתי בראשית הדברים.

יצחק וקנין: אצביע על 3 ו-2 יחד.

<אבישי פדהצור: 3.

<אבישי פדהצור: תחולה.

<אבישי פדהצור: תקנות אלה יחולו על בקשה לקבל תעודה רפואית שהוגשה לאחר יום פרסומן.

<אבישי פדהצור: שוב, ההיגיון נורא פשוט – אנחנו מתחילים את הטריגר.

<אבישי פדהצור: לכן מי שמחזיק עכשיו תעודה רפואית לא נדרוש ממנו לשלם אגרה גבוהה יותר עבור התעודה שבידיו.

<אבישי פדהצור: זה יחול עליו מהתעודה הבאה שיבקש.

יצחק וקנין: הערות?

<אבישי פדהצור: מציע מר פלס בהגינותו כי רבה, שגם נבקש להחיל את זה, כמו התיקון לגבי תקנות הרשיונות, 15 ימים לאחר פרסומן; שלא יהיה מצב שאדם ישלם אגרה עכשיו על תעודה שקצובה בתוקפה לתקופה ארוכה יותר.

<אבישי פדהצור: ההגינות צריכה להיות דו-סטרית.

<אבישי פדהצור: פשוט מועד התחילה.

<איתי עצמון: נוסיף מועד תחילה – תחילתן של תקנות אלה 15 ימים מיום פרסומן, והן יחולו על בקשה לקבל תעודה רפואית, שהוגשה לאחר יום התחילה.

<אבישי פדהצור: תודה רבה.

יצחק וקנין: הערות?

יצחק וקנין: אין.

יצחק וקנין: אני מצביע על סעיף 18א2, כל נושא האגרות, וגם 3, עם השינויים שהוצעו.

יצחק וקנין: הצבעה בעד – פה אחד אושר.

יצחק וקנין: אושרו.

יצחק וקנין: אני סיימתי גם את החלק השני של תקנות הטיס (אגרות רישום, רישוי ותיעוד).

יצחק וקנין: תודה לכל המשתתפים.

יצחק וקנין: הישיבה נעולה.